Mäntsälän valtuustoon pyrkivä perussuomalaisten Jari Natunen tuomittiin vuonna 2002 seitsemäksi vuodeksi vankeuteen rikollisjärjestö Natural Born Killersin (NBK) kanssa tehdystä huumerikoksesta.

Helsingin hovioikeuden tuomion mukaan Jari Natunen, NBK:n johtaja Lauri " Late " Johansson ja NBK:n sihteerinä toiminut Jani Jokinen hankkivat yhteistuumin 5,2 kiloa amfetamiinia Virosta.

Johansson ja Jokinen tuomittiin kahdeksan vuoden vankeusrangaistuksiin törkeästä huumausainerikoksesta. Natusen tuomio oli seitsemän vuotta vankeutta.

Johansson tuomittiin samana vuonna NBK:sta eroamassa olleen Sami Huhtamon murhasta elinkautiseen vankeusrangaistukseen. Johansson tunnusti vankilassa kaksi muutakin murhaa.

Perussuomalaisten kuntavaaliehdokas Jari Natunen tuomittiin vuonna 2002 seitsemäksi vuodeksi vankeuteen törkeästä huumausainerikoksesta. Natusen mukaan hän on syytön mies. KUVAKAAPPAUS/PERUSSUOMALAISET

Espoon käräjäoikeus tuomitsi Mäntsälän valtuustoon perussuomalaisten listalta pyrkivän Jari Natusen kuuden ja puolen vuoden vankeusrangaistukseen törkeästä huumausainerikoksesta helmikuussa 2002.

Samasta rikoksesta tuomittiin Natural Born Killers -rikollisjärjestön perustaja ja entinen johtaja Lauri " Late " Johansson ja järjestön sihteerinä toiminut Jani Jokinen. Johansson ja Jokinen tuomittiin Natusen tavoin kuudeksi ja puoleksi vuodeksi vankeuteen.

Käräjäoikeuden mukaan miehet olivat yksissä tuumin ja yhdessä toimien laittomasti hankkineet ja pitäneet hallussaan 5,2 kiloa amfetamiinia, jonka pitoisuus oli 65 prosenttia. Huumausaine-erä tuotiin Virosta Suomeen rekkaan kätkettynä lokakuussa 2001.

Kovat tuomiot

Helsingin hovioikeus korotti kolmikon tuomioita joulukuussa 2002. Johansson ja Jokinen saivat kahdeksan vuotta ja Natunen seitsemän vuotta.

Syyttäjän mukaan Natunen kantoi päävastuun rikoksen toteuttamisessa; yhteydenpito aineen toimittajatahoon tapahtui syyttäjän mukaan Natusen toimesta. Natusella oli käytössään kaksi matkapuhelinliittymää, tavallinen liittymä ja niin sanottu ”superlinja”.

Johanssonin ja Jokisen tuomioita kovennettiin NBK-jäsenyyden takia. Hovioikeuden mukaan Natunen ei ollut rikoksentekohetkellä rikollisjärjestön jäsen, vaikka hänellä olikin NBK:n kannattajajäsenen paita yllään.

Johansson tuomittiin vuonna 2002 järjestöstä eroamassa olleen Sami Huhtimon murhasta elinkautiseen vankeusrangaistukseen.

Tultuaan vankilassa uskoon Johansson myönsi kaksi selvittämätöntä henkirikosta, joista toinen oli muusikko Remu Aaltosen veljen, Jari Aaltosen murha. Murha liittyi kaksikon välisiin velka-asioihin.

KKO ei antanut armoa

Natunen valitti hovioikeuden tuomiosta Korkeimpaan oikeuteen heti tuomion saatuaan. Korkein oikeus hylkäsi tuomiota koskevan valitusluvan joulukuussa 2003.

Myöhemmin Natunen kanteli hovioikeuden tuomiosta Korkeimpaan oikeuteen ja vaati tuomion poistamista Euroopan ihmisoikeustuomioistuimen (EIT) maaliskuussa 2009 antamaan tuomioon vedoten.

EIT katsoi Natusta koskeneen oikeudenkäynnin loukanneen Euroopan ihmisoikeussopimusta, koska osa pakkokeinolain nojalla tallennetuista Natusen ja kanssasyytettyjen välisten puhelinkeskustelujen nauhoituksista oli hävitetty.

Näin ollen Natunen ei ollut voinut oikeudenkäynnissä vedota niihin todisteina. Korkein oikeus katsoi kuitenkin, ettei pelkkä nauhoitusten hävittäminen riitä tuomion poistoon.

- Korkein oikeus toteaa, ettei yksistään se seikka, että Euroopan ihmisoikeustuomioistuin on katsonut Euroopan ihmisoikeussopimuksen 6 artiklaa loukatun, osoita oikeudenkäynnissä tapahtuneen sellaista oikeudenkäymiskaaren 31 luvun 1 §:n 1 momentin 4 kohdassa tarkoitettua oikeudenkäyntivirhettä, joka olisi olennaisesti vaikuttanut jutun lopputulokseen ja jonka johdosta tuomio siten voitaisiin kantelusta poistaa, Korkein oikeus totesi marraskuussa 2010 antamassaan ratkaisussa.

Korkein oikeus perusteli päätöstään sillä, että Natusen tiedossa on ollut häntä koskeneiden puhelinkeskustelujen sisältö ja hän on voinut oikeudenkäynnissä esittää kysymyksiä kanssasyytetyille näiden kanssa käymistään puhelinkeskusteluista.

- Ihmisoikeustuomioistuimen toteaman menettelyvirheen ei voida otaksua vaikuttaneen jutun lopputulokseen, Korkein oikeus totesi vielä ratkaisunsa lopuksi.

Piirijohtaja ei tiennyt

Tieto Natusen törkeästä huumausainerikostuomiosta tulee Uudenmaan perussuomalaisten puheenjohtajalle Pekka M. Sinisalolle yllätyksenä. Sinisalo toivoo, että hänelle olisi kerrottu asiasta etukäteen.

- En ole ollut tästä tietoinen. Jos olisin, niin hän ei välttämättä olisi ehdokkaana Mäntsälässä, Sinisalo sanoo.

Sinisalon mukaan paikallisyhdistykset ovat vastanneet omien ehdokkaidensa asettamisesta, mutta piirillä on tarvittaessa mahdollisuus puuttua asiaan.

- Kyllä tämä asia olisi varmasti käsitelty piirihallituksessa, Sinisalo sanoo.

Perussuomalaisten kuntavaaleja koskevassa ehdokassopimuksessa kysytään erikseen ehdokkaaksi pyrkivän mahdollisista rikostuomioista tai käynnissä olevista rikosprosesseista.

Iltalehti tavoitti Jari Natusen tiistaina. Natusen mukaan hän on syytön rikokseen, josta hänet on tuomittu. Siitä löytyy hänen mukaansa " mustaa valkoisella " .